b'\n_START_ARTICLE_\nMario Lanza\n_START_SECTION_\n\xc5\xbdivljenje\n_START_PARAGRAPH_\nRodil se je v dru\xc5\xbeini italijanskih priseljencev. Njegov glas je zgodaj odkril Sergej Kusewicki, skladatelj in direktor bostonskega simfoni\xc4\x8dnega orkestra. Glasbo je nato \xc5\xa1tudiral na konservatoriju Berkshire Music Center v Tanglewoodu. Debutiral je kot Fenton v Nicolajevi operi Vesele \xc5\xbeene windsorske leta 1942. Nastopati je za\xc4\x8del v najpomembnej\xc5\xa1ih tenorskih vlogah (Rudolf v La Boheme, Pinkerton v Madama Butterfly, Otello, Alfred v Traviati ...)_NEWLINE_Leta 1947 je podpisal sedemletno pogodbo s filmsko dru\xc5\xbebo Metro-Goldwyn-Mayer in pri\xc4\x8del nastopati v filmih. Tako je mdr. nastopil v vlogi Enrica Carusa v filmu Veliki Caruso (1951), glas pa je posodil angle\xc5\xa1kemu igralcu Edmundu Purdomu v filmu Princ \xc5\xa0tudent (1954), posnetem po Rombergovi istoimenski opereti._NEWLINE_Lanza je umrl star komaj 38 let za posledicami sr\xc4\x8dnega infarkta kot eden najslavnej\xc5\xa1ih tenoristov svojega \xc4\x8dasa.'